DA Den Europæiske Unions Tidende CE 84/890

(2004/C 84 E/0984)

SKRIFTLIG FORESPØRGSEL E-0834/04

af Olivier Dupuis (Nl) til Kommissionen

(15. marts 2004)

Om: Ni års fængsel for salg af 0,5 gram metadon i Rusland

I 2 003 blev den 32-årige moskovitiske journalist Ulyana Belozerova i henhold til artikel 228, stk. 4, i den russiske straffelov idømt ni års fængsel i en højt sikret fængselskoloni. Hun var anklaget for åbenlys salg af 0,5 gram metadon. Anklageskriftet mod Ulyana Belozerova bygger udelukkende på vidneudsagnet fra en ung narkoman, der har bekræftet, at Belozerova havde anbragt en pakke indeholdende det pågældende stof i en sandkasse på en legeplads, og således havde vist, at hun havde til hensigt at sælge. Anklageren lagde vægt på den kendsgerning, at i det tilfælde, at Belozerova havde til hensigt at overdrage en del af det pågældende stof til en anden narkoman, var det berettiget at sidestille denne handling med handlingens konsekvenser — fare for offentligheden og kriminel hensigt — og således at definere handlingen som overlagt mord. Ulyana Belozerova, som er stofmisbruger, er én af de hundredetusinder personer, der i Rusland bliver ofre for en unuanceret kamp mod narkotika, og som betaler med år eller årtier i fængsel for følgerne af denne storstilede undertrykkelse af narkomaner samt den usammenhængende og ineffektive narkopolitik.

Hvilke oplysninger har Kommissionen om denne sag og generelt om tendensen til storstilet undertrykkelse af stofmisbrugere i Rusland og om konsekvenserne af denne undertrykkende politik? Vurderer Kommissionen, at det er berettiget at sidestille overlagt mord med en handling, som består i at uddele eller sælge 0,5 gram metadon? Deler Kommissionen på mere overordnet plan holdningen, i henhold til hvilken denne sag — et eksempel blandt tusinde andre — kun er endnu et symptom på de alvorlige problemer inden for retssystemet og retsstaten generelt i Rusland?

Svar afgivet på Kommissionens vegne af Christopher Patten

(27. april 2004)

Kommissionen kan ikke kommentere den specifikke sag, som er et internt juridisk anliggende i Rusland. Principielt afhænger en dom om narkotikahandel- også i Rusland — af mængden af narkotika, om den dømte person tidligere har overtrådt loven, om vedkommende har været idømt straf før, osv. Kommissionen er ikke desto mindre af den opfattelse, at Rusland bør sikre, at loven anvendes på retfærdig vis, at der ikke diskrimineres, at straffen står i forhold til lovovertrædelsen, overholdes, hvilket også er grundlæggende principper i partnerskabet mellem EU og Rusland. Kommissionen har — og vil fortsat — fremhæve dette synspunkt i den politiske dialog med Rusland.

Kommissionen er klar over, at Rusland har brug for at forbedre domstolenes virke og uafhængighed, og at Rusland er i gang med at reformere retsvæsenet. Kommissionen følger dette arbejde nøje og støtter det aktivt gennem Tacis-programmet.

Med hensyn til Ruslands indsats i kampen mod narkotikamisbrug, er det Kommissionens opfattelse, at en effektiv strategi for narkotikabekæmpelse bør følges op af fornuftige foranstaltninger til at reducere udbud og efterspørgsel, som det f.eks. er beskrevet i EU's handlingsplan for bekæmpelse af narkotikamisbrug 2000-2004. Der skal især lægges vægt på den forebyggende indsats og den medicinske behandling af narkotikamisbrugere med henblik på deres rehabilitering. Denne holdning afspejles i dialogen med tredjelande, herunder Rusland.